
Într-un important discurs rostit în faţa membrilor “Economic Club” din Chicago, joi, 22 aprilie 1999, în ajunul deschiderii summit-ului NATO care a avut loc la Washington, premierul britanic Tony Blair a expus esenţa unei noi doctrine – Doctrina Comunităţii Internaţionale. Cu această ocazie, primul-ministru britanic a dezvoltat conţinutul unui articol publicat cu o săptămână în urmă în revista Newsweek, care proclama necesitatea “unui nou internaţionalism”, menit să justifice o intervenţie militară pentru evitarea situaţiilor de criză, cum ar fi, de pildă, acţiunile de purificare etnică. “Noul internaţionalism” – concept pe care-l explică în cuprinsul acestui articol – se referă, în special, la cooperarea globală pentru progres economic, după nişte reguli noi, care abia urmează să fie stabilite şi care prevăd reformarea tuturor instituţiilor internaţionale.

Ideea centrală a alocuţiunii liderului britanic a fost crearea unui nou cadru pentru a justifica o intervenţie internaţională în problemele interne ale unor “dictaturi ca Serbia şi Irak” – o “doctrină Blair” catalogată deja ca fiind un ecou al “doctrinei Brejnev” utilizată de Uniunea Sovietică în 1968 pentru a-şi justifica folosirea forţei împotriva Cehoslovaciei; atunci Moscova a justificat invazia trupelor Tratatului de la Varşovia pentru a pune capăt “Primăverii de la Praga”, subliniind că suveranitatea naţională nu este mai presus de “interesele lumii socialiste”. Tony Blair a argumentat că suveranitatea naţională este mai puţin importantă decât valorile civilizaţiei, drepturile omului şi prevenirea genocidului. “Cea mai presantă problemă de politică externă cu care suntem confruntaţi este să identificăm circumstanţele în care ar trebui să ne implicăm activ în conflictele altor popoare”, a spus premierul britanic. Şi a adăugat: “Neamestecul este considerat de multă vreme drept un principiu important al ordinii internaţionale. Şi nu este unul la care să dorim să renunţăm prea uşor … Nici un stat n-ar trebui să considere că are dreptul să schimbe sistemul politic al altuia, să provoace acţiuni subversive sau să ocupe părţi din teritoriu pe care consideră că le poate revendica. Însă, principiul neintervenţiei trebuie să fie clarificat în multe privinţe”. Premierul britanic a subliniat că actele de genocid nu pot fi, niciodată, o problemă internă, amintind în acest sens acţiunile de epurare etnică din Kosovo şi fostul regim minoritar din Africa de Sud, ca exemple de ameninţări la adresa păcii internaţionale.

După cum a precizat în mod explicit Tony Blair, acest discurs a fost dedicat cauzei internaţionalismului şi îndreptat împotriva izolaţionismului. Considerând criza financiară internaţională şi actualul conflict din Kosovo drept două exemple ce necesită stabilirea unui nou set de reguli globale pentru viitor, premierul britanic s-a pronunţat pentru o redefinire a sistemului financiar mondial, pentru un nou impuls spre piaţa liberă şi pentru o reconsiderare a rolului ONU şi a procesului de luare a deciziilor de către organizaţia mondială, în special în ceea ce priveşte Consiliul de Securitate, precum şi pentru schimbări chiar în modul de lucru al NATO. Totodată, Tony Blair s-a pronunţat pentru o cooperare mai strânsă în problemele mediului înconjurător şi pentru o examinare serioasă a datoriilor lumii a treia.

Premierul britanic a criticat managementul ad-hoc al crizelor internaţionale “bazat pe relatări ale postului de televiziune CNN” şi a apreciat că SUA şi Uniunea Europeană trebuie să realizeze o cotitură reală în relaţiile lor. “Nu reuşim să vedem lucrurile în mare”, a spus Tony Blair. “În cooperarea noastră sunt în joc mize mari. SUA şi UE au nevoie una de alta şi trebuie să pună această relaţie deasupra disputelor care, în fond, nu sunt esenţiale”.

În cele ce urmează vor fi prezentate detaliat principalele probleme abordate de premierul britanic în discursul rostit la Chicago.

Kosovo

Evenimentele din Kosovo trebuie privite într-un context mai larg - economic, politic şi de securitate - şi nu în mod izolat. “Acesta este un război drept, care nu are la bază nici un fel de ambiţii teritoriale, ci valori. Nu putem tolera ticăloşia epurării etnice. Nu trebuie să avem odihnă până ce această stare de lucruri va înceta”.

Oamenii doresc să ştie nu numai că NATO are dreptate să întreprindă această acţiune, dar şi că organizaţia are obiective clare pe care le urmează. În acest sens, există cinci obiective, şi anume:

·   o încetare a tuturor luptelor şi crimelor cărora le cad victimă oameni nevinovaţi, care să poată fi verificabilă;

· retragerea forţelor sârbe - militare, poliţieneşti şi paramilitare - din Kosovo;

· desfăşurarea în regiune a unei forţe militare internaţionale;

·   reîntoarcerea tuturor refugiaţilor şi accesul nestânjenit pentru ajutor umanitar;

·   un context politic pentru Kosovo bazat pe acordurile de la Rambouillet.

Aceste obiective nu vor fi negociate. Slobodan Miloşevici trebuie să le accepte. 

Prin intermediul raidurilor aeriene au fost distruse cea mai mare parte a forţelor aeriene operante ale lui Slobodan Miloşevici, o pătrime a sistemelor radar (restul nu vor fi utilizate, de teamă de a nu fi distruse), rafinăriile de petrol, liniile de comunicaţie din Kosovo, infrastructura militară – inclusiv mijloacele de comandă şi comunicare şi o bună parte a depozitelor de muniţii. Moralul armatei iugoslave a început să cedeze, iar UCK – Armata de Eliberare din Kosovo este mai numeroasă şi se bucură de mai mult sprijin decât în momentul în care Miloşevici şi-a început campania de epurare.

Această operaţiune militară a forţelor NATO este de durată. Momentul final va fi reprezentat de intrarea unei forţe internaţionale în Kosovo şi de realizarea posibilităţii refugiaţilor de a se întoarce la casele lor. Slobodan Miloşevici nu va avea nici un drept de veto la pătrunderea acestei forţe.

Aşa cum nu există alternativă la acţiunea militară, nu există nici alternativă la a continua campania până la încheierea ei cu succes. Succesul este unica ieşire strategică care poate fi luată în considerare.

Trebuie avut în vedere ceea ce se va impune după succesul din Kosovo. Va fi necesar un nou plan Marshall atât pentru Kosovo, Muntenegru, Macedonia, Albania, cât şi pentru Serbia dacă se va îndrepta către democraţie. Totodată, este necesar un nou cadru pentru securitatea întregii zone a Balcanilor.

Tribunalul pentru crime de război va trebui să-i condamne pe cei care au comis aceste crime abominabile.

Interdependenţa totală

Cu douăzeci de ani în urmă, NATO nu ar fi luptat în Kosovo. Faptul că astăzi forţele NATO sunt angajate în această bătălie constituie rezultatul unei mari serii de transformări – încheierea războiului rece, tehnologie mereu în schimbare, extinderea democraţiei – dar nu numai atât. Întreaga lume s-a transformat în mod fundamental. Globalizarea a transformat economiile şi practicile de muncă. Dar globalizarea nu este numai economică, ci reprezintă şi un fenomen politic şi de securitate.

Trăim într-o lume în care izolarea a încetat să mai aibă vreo raţiune de a mai exista. Din necesitate, se impune cooperarea cu ceilalţi, deci între naţiuni.

Multe din problemele interne ale unei ţări sunt generate în cealaltă parte a lumii. “Instabilitatea financiară din Asia distruge locurile de muncă din Chicago ... Sărăcia din Caraibe înseamnă mai multe droguri pe străzile din Washington şi Londra. Conflictul din Balcani generează mai mulţi refugiaţi în Germania şi aici, în SUA. Aceste probleme pot fi abordate numai prin cooperare internaţională. Suntem, acum, cu toţii internaţionalişti, indiferent dacă acest lucru ne place sau nu ne place”.

Dacă se doreşte prosperitatea, nu poate fi refuzată participarea la pieţele globale. Dacă se doreşte înnoirea, nu pot fi ignorate noile idei politice din alte ţări. “Dacă dorim să fim liniştiţi, nu putem întoarce spatele conflictelor şi violărilor drepturilor omului din alte ţări”.

În pragul unui nou mileniu, omenirea se află acum într-o nouă lume. Sunt necesare noi reglementări pentru cooperarea internaţională şi noi moduri de organizare ale instituţiilor internaţionale.

După cel de-al doilea război mondial au fost înfiinţate instituţii internaţionale care să acopere tensiunile reconstrucţiei unei lumi devastate: Bretton Woods1, Organizaţia Naţiunilor Unite, NATO, Uniunea Europeană. Chiar şi atunci era clar că lumea devenea din ce în ce mai interdependentă.

Doctrina izolaţionismului a fost un accident al unui război mondial, în care, până la urmă, SUA şi alte state au realizat că a rămâne deoparte nu reprezenta o opţiune.

Astăzi, impulsul către interdependenţă este infinit mai mare. “Suntem martorii începuturilor unei noi doctrine a comunităţii internaţionale. Prin aceasta înţeleg recunoaşterea explicită a faptului că astăzi mai mult decât oricând suntem dependenţi reciproc, că interesul naţional este, într-o mare măsură, guvernat de colaborarea internaţională şi că avem nevoie de o dezbatere clară şi coerentă cu privire la direcţia pe care ne-o imprimă această doctrină în fiecare domeniu al eforturilor internaţionale”.

Noţiunea de comunitate trebuie să capete ecou internaţional. Pieţele financiare globale, mediul înconjurător global, problemele securităţii şi ale dezarmării globale – nici una dintre aceste chestiuni nu pot fi rezolvate fără o intensă cooperare internaţională.

Este necesară o concentrare serioasă şi susţinută asupra principiilor doctrinei comunităţii internaţionale şi asupra instituţiilor care le aplică. Aceasta înseamnă:

1. În domeniul financiar global – o revizuire profundă şi cuprinzătoare şi o reformare a sistemului reglementărilor financiare internaţionale, care vor fi iniţiate cu ocazia reuniunii de la Köln a “Grupului celor 7”;

2. Un nou imbold dat comerţului liber în cadrul Organizaţiei Mondiale a Comerţului, începând cu întrunirea de la Seattle, din toamna anului 1999;

3. O reconsiderare a rolului, activităţilor şi procesului luării deciziei a ONU şi, în special, a Consiliului de Securitate al ONU;

4. În ce priveşte NATO, după ce se va încheia cu succes problema Kosovo, se impun atât o examinare critică a lecţiei pe care a reprezentat-o, cât şi schimbări privind organizarea şi structura sa;

5. Cu privire la Kyoto1 şi la mediul înconjurător, se impune 

conlucrarea în continuare a principalelor naţiuni industrializate şi a ţărilor în curs de dezvoltare, astfel încât să fie atinse obiectivele stabilite la Kyoto şi întreprinse măsurile practice necesare pentru încetinirea şi, respectiv, încetarea efectului de încălzire global;

6. O serioasă examinare a problemei datoriilor ţărilor lumii a treia, care va fi iniţiată tot la reuniunea G7 de la Köln.

În plus, Uniunea Europeană şi SUA trebuie să se pregătească să facă paşi reali pentru a lucra mai mult împreună. UE şi SUA au nevoie una de alta şi trebuie să plaseze această relaţie deasupra unor dispute care se dovedesc, în cele din urmă, neesenţiale.

Este, acum, momentul să se înceapă să se lucreze cu seriozitate la toate aceste probleme.

Globalizarea 

Globalizarea este mai evidentă în sfera economică. Trăim într-o lume complet nouă în care orice guvern care crede că poate proceda de unul singur greşeşte. Dacă pieţelor nu le place o anumită politică, vor aplica o pedeapsă.

Acelaşi lucru este valabil şi în ce priveşte comerţul. Protecţionismul este drumul cel mai scurt către sărăcie. Societăţile comerciale şi economiile pot creşte şi pot izbândi numai prin concurenţă internaţională. Trebuie să existe un sistem internaţional bazat pe reguli. Aceasta înseamnă acceptarea hotărârilor organizaţiilor internaţionale chiar şi atunci când ele displac.

Sistemul financiar internaţional nu funcţionează cum ar trebui. Criza financiară asiatică de anul trecut şi impactul ei în Brazilia demonstrează acest lucru. Mecanismul reprezentat de Bretton Woods a fost pus la punct pentru perioada postbelică. Lumea a evoluat şi este necesară modernizarea arhitecturii financiare internaţionale pentru a o face apropriată noii lumi. Lecţia pe care a reprezentat-o criza asiatică a arătat că sunt mai bune investiţiile în ţări în care există deschidere, bănci centrale independente, sisteme financiare care funcţionează cum trebuie şi tribunale independente, unde nu trebuie plătită mită sau cumpărate favorurile celor aflaţi la putere.

De aceea, o mai mare transparenţă trebuie să devină cheia de boltă a reformei. Transparenţa trebuie să caracterizeze politicile economice de aderare ale ţărilor la noi coduri de conduită privind politica economică şi fiscală, poziţiile financiare ale societăţilor comerciale privind noi standarde convenite internaţional şi noul cod al conducerii corporatiste. De asemenea, este necesară o mai mare deschidere în ce priveşte negocierile şi politicile FMI şi ale Băncii Mondiale.

Trebuie îmbunătăţit controlul financiar atât la nivelul ţărilor, prin intermediul unor grupuri mai puternice şi eficiente de analiză, cât şi la nivel internaţional, prin înfiinţarea unui nou Forum de Stabilitate Financiară.

Este necesară găsirea unor căi mai eficiente de rezolvare a crizelor, cum este cea din Brazilia. Totodată, trebuie gândit în mod creativ asupra modului în care sectorul privat poate ajuta la rezolvarea crizelor financiare pe termen scurt. Aceste probleme trebuie să-şi găsească rezolvarea în cadrul reuniunii de la Köln.

Este deosebit de importantă problema Rusiei. Nu se poate asista impasibil la aducerea la ruină a acestei ţări, iar căderea ei în abis ar afecta pe toată lumea. O Rusie democratică şi prosperă este de importanţă crucială pentru Occident. Nu trebuie să se ajungă din nou la ostilitatea şi suspiciunea care au caracterizat, mult prea des, relaţiile reciproce din trecut. Rusia şi FMI pot ajunge la un acord privind un nou program care să ofere stabilitate macroeconomică, să reducă hiperinflaţia şi să încurajeze societăţile comerciale ruse şi deţinătorii de capital să păstreze banii în propria lor ţară. Acesta ar reprezenta un prim pas şi, ulterior, s-ar impune un dialog mai amplu între Rusia şi ţările G7 concentrat, în primul rând, pe reformele structurale şi legislative necesare îmbunătăţirii perspectivelor economice ale cetăţenilor ruşi. Cu problemele sale speciale şi cu potenţialul său deosebit, Rusia reprezintă o economie unică. Trebuie trase învăţăminte din lecţia ultimilor ani şi trebuie dezvoltată o strategie de reformă pe termen lung, care să respecte istoria, cultura şi aspiraţiile Rusiei. Dacă Rusia este pregătită să întreprindă dificila acţiune economică de a-şi reforma economia – beneficiind de înţelegerea şi cooperarea Occidentului – şi ţările G7 trebuie să fie pregătite să se gândească în mod creativ cum să sprijine cel mai bine aceste eforturi. La reuniunea G7 de la Köln trebuie analizate propuneri concrete privind deschiderea pieţelor pentru produsele ruseşti, oferirea de consultanţă tehnică şi realizarea schimburilor de experienţă, furnizarea de sprijin atât bilateral, cât şi prin intermediul FMI, Băncii Mondiale şi a altor organisme internaţionale. 

Este necesar ca în viitor Rusia să devină o putere mondială cu care Occidentul să poată coopera cu încredere, în beneficiul reciproc.

Securitatea internaţională

Principiile comunităţii internaţionale se aplică şi în ce priveşte securitatea internaţională.

Există acum o experienţă de zece ani de la încetarea războiului rece. A fost o perioadă mai dificilă decât s-ar fi putut crede în euforia generală care a urmat căderii Zidului Berlinului. Forţele armate ale NATO au fost mai ocupate ca oricând: acordarea de ajutor umanitar, oprirea atacurilor asupra popoarelor lipsite de apărare, susţinerea unor rezoluţii ale ONU şi, uneori, angajarea în conflicte majore – în Golf în anul 1991 şi, în prezent, în Balcani.

Multe dintre aceste probleme au fost generate “de doi oameni periculoşi şi nemiloşi: Saddam Hussein şi Slobodan Miloşevici”. Amândoi s-au pregătit pentru a purta campanii incorecte împotriva unor părţi ale propriilor lor comunităţi. Ca rezultat al acestor politici destructive, ambii au generat catastrofe pentru propriile lor popoare.

Unul din motivele pentru care este acum atât de important de câştigat bătălia, este acela de a da asigurări că alţii nu vor comite aceleaşi greşeli în viitor. În sine, acest lucru va reprezenta un pas important pentru a asigura că viitorii zece ani şi viitorul secol nu vor mai fi atât de dificili cum a fost trecutul.

Dacă NATO înregistrează un eşec în Kosovo, următorul dictator care va fi ameninţat cu forţa militară nu va crede în capacitatea de rezolvare a problemei şi de îndepărtare a ameninţării pe care o reprezintă.

La sfârşitul acestui secol, SUA sunt, de la distanţă, cea mai puternică ţară. Ea nu are vise de cuceritor al lumii şi nici nu este în căutare de colonii. Aliaţii americanilor sunt recunoscători şi satisfăcuţi de continua disponibilitate a SUA de a contribui la rezolvarea dificultăţilor şi problemelor care apar.

În prezent, trebuie stabilit un nou cadru. Existenţa ca state nu trebuie niciodată să se mai afle sub ameninţare. Acţiunile trebuie să fie ghidate acum de un mai subtil amestec alcătuit din interes personal reciproc şi scopuri şi valori morale care trebuie apărate. Dacă pot fi instituite şi răspândite valori precum libertatea, statul de drept, drepturile omului şi societatea deschisă, atunci acest lucru este şi în folosul interesul naţional propriu. După cum spunea John Fitzgerald Kennedy: “Libertatea este indivizibilă şi atunci când cineva este sclav, cine este liber?”.

Cea mai presantă problemă de politică externă cu care se confruntă Occidentul este aceea de a identifica circumstanţele în care se impune implicarea activă în conflictele altor popoare. Neamestecul a fost considerat, mult timp, un principiu important al ordinii internaţionale; şi nu este un principiu care s-ar fi dorit să fie abandonat. Un stat nu trebuie să creadă că are dreptul să schimbe sistemul politic al altuia sau să-şi însuşească părţi de teritoriu asupra cărora ridică pretenţii. Dar principiul neamestecului trebuie clarificat în aspectele sale esenţiale. Actele de genocid nu pot fi, niciodată, considerate ca o problemă pur internă. Când agresiunea generează mari fluxuri de refugiaţi care perturbă statele vecine, atunci acest fenomen poate fi descris în termeni proprii ca “ameninţare la adresa păcii şi securităţii internaţionale”. Când regimurile se bazează pe regula minorităţii, ele îşi pierd legitimitatea – cum a fost cazul Africii de Sud.

O privire de ansamblu asupra lumii arată că există numeroase regimuri nedemocratice şi care sunt angajate în acte barbare. Problema este de a decide dacă şi unde trebuie intervenit. În acest sens, trebuie avute în vedere cinci considerente, sintetizate în următoarele întrebări:

1. suntem siguri de cazul nostru?

2. au fost epuizate toate opţiunile diplomatice?

3. sunt operaţiunile militare care pot fi întreprinse adecvate?

4. suntem pregătiţi să acţionăm pe termen lung?

5. sunt implicate interese naţionale?

Aceste cinci criterii nu reprezintă un test absolut, ci “tipul de probleme la care trebuie să ne gândim atunci când vom decide în viitor când şi unde vom interveni”.

Noile reguli vor fi operante numai dacă se va face o reformă a instituţiilor internaţionale cu ajutorul cărora vor fi implementate.

Dacă se doreşte o lume reglementată de drept şi de cooperare internaţională, ONU trebuie susţinută ca fiind pilonul central al acesteia. Dar trebuie găsite noi modalităţi de a acţiona ale ONU şi ale Consiliului de Securitate al ONU.

